Man hang dogters, homselfFoto ter illustrasie. (Foto: pixabay) ŉ Man het sy twee dogters en homself ná ŉ beweerde woordewisseling met sy vervreemde vrou opgehang. Kol. Moatshe Ngoepe, polisiewoordvoerder in Limpopo, het gesê die voorval het Saterdagaand buite Polokwane gebeur. Die man (38) en sy vrou het glo verlede jaar al in ŉ stryery betrokke geraak en is uitmekaar. Die vrou en haar kinders het daarna by haar ouers naby Giyani gaan woon. “Die kinders is Saterdag na hulle pa in Mankweng om vir die skoolvakansie by hom te gaan kuier. Met hulle aankoms daar het die man glo sy vrou gebel en hulle het ŉ telefoniese woordewisseling gehad. “Die man het ná die foonoproep die kinders in hulle eie kamers opgehang voordat hy uit die huis gevlug het. Die polisie is ontbied en ná ŉ soektog is hy gevind waar hy homself in ŉ ander huis in die omgewing gehang het,” het Ngoepe gesê. Die twee dogtertjies was onderskeidelik agt en vyf jaar oud. Genl.maj. Jan Scheepers, waarnemende polisiehoof in die provinsie, het die voorvalle van voortslepende wrede geweld teen kinders in die provinsie ten sterkste veroordeel. Scheepers het ŉ beroep op mense gedoen om hulp te soek wanneer hulle probleme ondervind, eerder as om hulle tot moord, veral op onskuldige kinders, te wend.